Personeelkamer Opening: 18. God sorg vir ons |
Personeelkamer Opening: 18. God sorg vir ons
algoagemeenskapskerk / 12/06/2020
Hierdie is ons agtiende Personeelkamer Opening.
In die konsentrasiekamp, meer as 100 jaar gelede, sit Anette Marais op 'n stomp en skud die stof van haar verslete klere af.
Rondom haar sit die groepie bekende gesigte van moeë vrouens. Net 'n paar tree verder is die hoë draad van die konsentrasie kamp. Sy slaan haar Bybel oop en begin lees. Sy het in die donker ure van die nag geworstel met God en Hom gesmeek vir 'n boodskap om hierdie vrouens te bemoedig, want wie weet hoe lank nog . …. ..
Terwyl sy besig is om hierdie woorde te lees, kom sit daar 'n vaal klein mossie op haar skouer.
Die groepie vrouens staar in verbasing na wat voor hulle gebeur, en so word die mossie, die teken van hoop in die onmoontlike omstandighede van die konsentrasie kamp in Bethulie.
Amper 80 jaar later sit Jak de Priester in 'n park in Londen. Sy geld is op, hy kry nie werk nie, hy mis die meisie van sy drome en sonskyn en biltong. Hy slaan sy klein silwer Bybeltjie oop en lees die "mossie" boodskap en bid vir die soveelste keer vir werk!
Vroeg die volgende oggend lui sy telefoon en dis die oproep waarvoor hy gewag het, hy spring op die eerste trein en begin met 'n lang dag se onderhoude. Moeg maar gelukkig en met 'n permanente werk klim hy weer laatmiddag op die trein.
Skud vandag jou geestelike beursie uit. Sit 'n 1c neer vir geliefdes met kanker, nog 'n 1c vir huwelike wat sukkel, 'n 1c vir iemand na aan jou hart se werksomstandighede, vir enkel ouers en weduwees. Die mossie boodskap is dalk net een versie in 'n dik Bybel, maar 'n Almagtige, liefdevolle God staan agter dit!
Here, dankie, dat daar altyd hoop is. Dankie, vir bakens langs die pad wat ons help om geduldig te wees, terwyl ons wag vir U, om op die perfekte tyd ons omstandighede te verander. U is net 'n gebed ver.